**ספר שמות – פרשת שמות**

**פרק א' א** וְאֵלֶּה שְׁמוֹת בְּנֵי יִשְׂרָאֵל הַבָּאִים מִצְרָיְמָה אֵת יַעֲקֹב אִישׁ וּבֵיתוֹ בָּאוּ. **ב** רְאוּבֵן שִׁמְעוֹן לֵוִי וִיהוּדָה. **ג** יִשָּׂשכָר זְבוּלֻן וּבִנְיָמִן. **ד** דָּן וְנַפְתָּלִי גָּד וְאָשֵׁר. **ה** וַיְהִי כָּל נֶפֶשׁ יֹצְאֵי יֶרֶךְ יַעֲקֹב שִׁבְעִים[[1]](#footnote-1) נָפֶשׁ וְיוֹסֵף הָיָה בְמִצְרָיִם. **ו** וַיָּמָת[[2]](#footnote-2) יוֹסֵף וְכָל אֶחָיו וְכֹל הַדּוֹר הַהוּא[[3]](#footnote-3). **ז** וּבְנֵי יִשְׂרָאֵל פָּרוּ[[4]](#footnote-4) וַיִּשְׁרְצוּ וַיִּרְבּוּ וַיַּעַצְמוּ בִּמְאֹד מְאֹד וַתִּמָּלֵא הָאָרֶץ אֹתָם[[5]](#footnote-5).

**ח** וַיָּקָם[[6]](#footnote-6) מֶלֶךְ חָדָשׁ עַל מִצְרָיִם אֲשֶׁר לֹא יָדַע, אֶת יוֹסֵף. **ט** וַיֹּאמֶר אֶל עַמּו הִנֵּה עַם בְּנֵי יִשְׂרָאֵל רַב[[7]](#footnote-7) וְעָצוּם מִמֶּנּוּ. **י** הָבָה נִתְחַכְּמָה לוֹ  פֶּן יִרְבֶּה וְהָיָה כִּי תִקְרֶאנָה מִלְחָמָה וְנוֹסַף גַּם הוּא עַל שֹׂנְאֵינוּ וְנִלְחַם בָּנוּ וְעָלָה מִן הָאָרֶץ[[8]](#footnote-8). **יא** וַיָּשִׂימוּ עָלָיו שָׂרֵי מִסִּים[[9]](#footnote-9), לְמַעַן עַנֹּתוֹ[[10]](#footnote-10) בְּסִבְלֹתָם וַיִּבֶן עָרֵי מִסְכְּנוֹת[[11]](#footnote-11) לְפַרְעֹה אֶת פִּתֹם וְאֶת רַעַמְסֵס. **יב** וְכַאֲשֶׁר יְעַנּוּ אֹתוֹ כֵּן[[12]](#footnote-12) יִרְבֶּה וְכֵן יִפְרֹץ וַיָּקֻצוּ[[13]](#footnote-13) מִפְּנֵי בְּנֵי יִשְׂרָאֵל. **יג** וַיַּעֲבִדוּ מִצְרַיִם[[14]](#footnote-14) אֶת בְּנֵי יִשְׂרָאֵל בְּפָרֶךְ[[15]](#footnote-15). **יד** וַיְמָרְרוּ אֶת חַיֵּיהֶם בַּעֲבֹדָה קָשָׁה בְּחֹמֶר וּבִלְבֵנִים[[16]](#footnote-16) וּבְכָל עֲבֹדָה בַּשָּׂדֶה אֵת כָּל עֲבֹדָתָם אֲשֶׁר עָבְדוּ בָהֶם בְּפָרֶךְ.

**טו** וַיֹּאמֶר[[17]](#footnote-17) מֶלֶךְ מִצְרַיִם לַמְיַלְּדֹת הָעִבְרִיֹּת אֲשֶׁר שֵׁם הָאַחַת שִׁפְרָה וְשֵׁם הַשֵּׁנִית פּוּעָה. **טז** וַיֹּאמֶר בְּיַלֶּדְכֶן אֶת הָעִבְרִיּוֹת וּרְאִיתֶן עַל הָאָבְנָיִם אִם בֵּן הוּא וַהֲמִתֶּן אֹתוֹ וְאִם בַּת הִוא וָחָיָה. **יז** וַתִּירֶאןָ הַמְיַלְּדֹת אֶת הָאֱלוֹקִים וְלֹא עָשׂוּ כַּאֲשֶׁר דִּבֶּר אֲלֵיהֶן מֶלֶךְ מִצְרָיִם[[18]](#footnote-18) וַתְּחַיֶּיןָ, אֶת הַיְלָדִים. **יח** וַיִּקְרָא מֶלֶךְ מִצְרַיִם לַמְיַלְּדֹת וַיֹּאמֶר לָהֶן מַדּוּעַ עֲשִׂיתֶן הַדָּבָר הַזֶּה וַתְּחַיֶּיןָ אֶת הַיְלָדִים. **יט** וַתֹּאמַרְןָ הַמְיַלְּדֹת אֶל פַּרְעֹה כִּי לֹא כַנָּשִׁים הַמִּצְרִיֹּת הָעִבְרִיֹּת כִּי חָיוֹת[[19]](#footnote-19) הֵנָּה בְּטֶרֶם תָּבוֹא אֲלֵהֶן הַמְיַלֶּדֶת וְיָלָדוּ. **כ** וַיֵּיטֶב אֱלוֹקִים לַמְיַלְּדֹת וַיִּרֶב הָעָם וַיַּעַצְמוּ מְאֹד. **כא** וַיְהִי כִּי יָרְאוּ הַמְיַלְּדֹת אֶת הָאֱלוֹקִים וַיַּעַשׂ לָהֶם בָּתִּים[[20]](#footnote-20). **כב** וַיְצַו פַּרְעֹה לְכָל עַמּוֹ לֵאמֹר כָּל הַבֵּן הַיִּלּוֹד[[21]](#footnote-21) הַיְאֹרָה תַּשְׁלִיכֻהוּ וְכָל הַבַּת תְּחַיּוּן.

**פרק ב' א** וַיֵּלֶךְ[[22]](#footnote-22) אִישׁ[[23]](#footnote-23) מִבֵּית לֵוִי וַיִּקַּח אֶת בַּת לֵוִי. **ב** וַתַּהַר הָאִשָּׁה וַתֵּלֶד בֵּן וַתֵּרֶא אֹתוֹ כִּי טוֹב הוּא[[24]](#footnote-24) וַתִּצְפְּנֵהוּ[[25]](#footnote-25) שְׁלֹשָׁה יְרָחִים[[26]](#footnote-26). **ג** וְלֹא יָכְלָה עוֹד הַצְּפִינוֹ וַתִּקַּח לוֹ תֵּבַת גֹּמֶא וַתַּחְמְרָה בַחֵמָר וּבַזָּפֶת וַתָּשֶׂם בָּהּ אֶת הַיֶּלֶד וַתָּשֶׂם בַּסּוּף[[27]](#footnote-27) עַל שְׂפַת הַיְאֹר. **ד** וַתֵּתַצַּב אֲחֹתוֹ מֵרָחֹק לְדֵעָה מַה יֵּעָשֶׂה לוֹ[[28]](#footnote-28). **ה** וַתֵּרֶד[[29]](#footnote-29) בַּת פַּרְעֹה לִרְחֹץ עַל הַיְאֹר וְנַעֲרֹתֶיהָ הֹלְכֹת עַל יַד הַיְאֹר וַתֵּרֶא אֶת הַתֵּבָה בְּתוֹךְ הַסּוּף וַתִּשְׁלַח אֶת אֲמָתָהּ[[30]](#footnote-30) וַתִּקָּחֶהָ. **ו** וַתִּפְתַּח וַתִּרְאֵהוּ אֶת הַיֶּלֶד וְהִנֵּה נַעַר[[31]](#footnote-31) בֹּכֶה וַתַּחְמֹל עָלָיו[[32]](#footnote-32) וַתֹּאמֶר מִיַּלְדֵי הָעִבְרִים זֶה[[33]](#footnote-33). **ז** וַתֹּאמֶר אֲחֹתוֹ אֶל בַּת פַּרְעֹה הַאֵלֵךְ וְקָרָאתִי לָךְ אִשָּׁה מֵינֶקֶת מִן הָעִבְרִיֹּת וְתֵינִק לָךְ אֶת הַיָּלֶד. **ח** וַתֹּאמֶר לָהּ בַּת פַּרְעֹה לֵכִי וַתֵּלֶךְ הָעַלְמָה וַתִּקְרָא אֶת אֵם הַיָּלֶד[[34]](#footnote-34). **ט** וַתֹּאמֶר לָהּ בַּת פַּרְעֹה הֵילִיכִי אֶת הַיֶּלֶד הַזֶּה וְהֵינִקִהוּ לִי וַאֲנִי אֶתֵּן אֶת שְׂכָרֵךְ וַתִּקַּח הָאִשָּׁה הַיֶּלֶד וַתְּנִיקֵהוּ. **י**וַיִּגְדַּל הַיֶּלֶד וַתְּבִאֵהוּ לְבַת פַּרְעֹה וַיְהִי לָהּ לְבֵן וַתִּקְרָא שְׁמוֹ מֹשֶׁה וַתֹּאמֶר כִּי מִן הַמַּיִם מְשִׁיתִהוּ.

**יא** וַיְהִי[[35]](#footnote-35) בַּיָּמִים הָהֵם וַיִּגְדַּל מֹשֶׁה וַיֵּצֵא אֶל אֶחָיו[[36]](#footnote-36) וַיַּרְא בְּסִבְלֹתָם[[37]](#footnote-37) וַיַּרְא אִישׁ מִצְרִי מַכֶּה אִישׁ עִבְרִי מֵאֶחָיו[[38]](#footnote-38). **יב** וַיִּפֶן כֹּה וָכֹה וַיַּרְא כִּי אֵין אִישׁ וַיַּךְ אֶת הַמִּצְרִי וַיִּטְמְנֵהוּ בַּחוֹל. **יג** וַיֵּצֵא בַּיּוֹם הַשֵּׁנִי וְהִנֵּה שְׁנֵי אֲנָשִׁים עִבְרִים[[39]](#footnote-39) נִצִּים וַיֹּאמֶר לָרָשָׁע לָמָּה תַכֶּה רֵעֶךָ. **יד** וַיֹּאמֶר מִי שָׂמְךָ לְאִישׁ שַׂר וְשֹׁפֵט עָלֵינוּ הַלְהָרְגֵנִי אַתָּה אֹמֵר כַּאֲשֶׁר הָרַגְתָּ אֶת הַמִּצְרִי וַיִּירָא[[40]](#footnote-40) מֹשֶׁה וַיֹּאמַר[[41]](#footnote-41) אָכֵן נוֹדַע הַדָּבָר. **טו** וַיִּשְׁמַע פַּרְעֹה אֶת הַדָּבָר הַזֶּה וַיְבַקֵּשׁ לַהֲרֹג אֶת מֹשֶׁה וַיִּבְרַח מֹשֶׁה מִפְּנֵי פַרְעֹה וַיֵּשֶׁב בְּאֶרֶץ מִדְיָן וַיֵּשֶׁב עַל הַבְּאֵר[[42]](#footnote-42).

**טז** וּלְכֹהֵן[[43]](#footnote-43) מִדְיָן שֶׁבַע בָּנוֹת וַתָּבֹאנָה וַתִּדְלֶנָה וַתְּמַלֶּאנָה אֶת הָרְהָטִים לְהַשְׁקוֹת צֹאן אֲבִיהֶן. **יז** וַיָּבֹאוּ הָרֹעִים וַיְגָרְשׁוּם וַיָּקָם מֹשֶׁה וַיּוֹשִׁעָן[[44]](#footnote-44) וַיַּשְׁקְ אֶת צֹאנָם. **יח** וַתָּבֹאנָה אֶל רְעוּאֵל[[45]](#footnote-45) אֲבִיהֶן וַיֹּאמֶר מַדּוּעַ מִהַרְתֶּן בֹּא הַיּוֹם. **יט** וַתֹּאמַרְןָ אִישׁ מִצְרִי הִצִּילָנוּ מִיַּד הָרֹעִים וְגַם דָּלֹה דָלָה[[46]](#footnote-46) לָנוּ וַיַּשְׁקְ אֶת הַצֹּאן. **כ** וַיֹּאמֶר אֶל בְּנֹתָיו וְאַיּוֹ לָמָּה זֶּה עֲזַבְתֶּן אֶת הָאִישׁ קִרְאֶן לוֹ וְיֹאכַל לָחֶם[[47]](#footnote-47). **כא** וַיּוֹאֶל מֹשֶׁה[[48]](#footnote-48) לָשֶׁבֶת אֶת הָאִישׁ וַיִּתֵּן אֶת צִפֹּרָה בִתּוֹ לְמֹשֶׁה. **כב** וַתֵּלֶד בֵּן וַיִּקְרָא אֶת שְׁמוֹ גֵּרְשֹׁם  כִּי אָמַר גֵּר הָיִיתִי, בְּאֶרֶץ נָכְרִיָּה.

**כג** וַיְהִי בַיָּמִים הָרַבִּים הָהֵם, וַיָּמָת מֶלֶךְ מִצְרַיִם, וַיֵּאָנְחוּ[[49]](#footnote-49) בְנֵי יִשְׂרָאֵל מִן הָעֲבֹדָה וַיִּזְעָקוּ וַתַּעַל שַׁוְעָתָם אֶל הָאֱלֹוקִים[[50]](#footnote-50) מִן הָעֲבֹדָה. **כד** וַיִּשְׁמַע אֱלֹוקִים אֶת נַאֲקָתָם וַיִּזְכֹּר אֱלֹוקִים אֶת בְּרִיתוֹ אֶת אַבְרָהָם אֶת יִצְחָק וְאֶת יַעֲקֹב. **כה** וַיַּרְא אֱלֹוקִים אֶת בְּנֵי יִשְׂרָאֵל וַיֵּדַע אֱלֹוקִים.

**פרק ג' א** וּמֹשֶׁה הָיָה רֹעֶה אֶת צֹאן יִתְרוֹ חֹתְנוֹ כֹּהֵן מִדְיָן וַיִּנְהַג אֶת הַצֹּאן אַחַר הַמִּדְבָּר[[51]](#footnote-51) וַיָּבֹא אֶל הַר הָאֱלוֹקִים חֹרֵבָה. **ב** וַיֵּרָא[[52]](#footnote-52) מַלְאַךְ ה’ אֵלָיו בְּלַבַּת אֵשׁ מִתּוֹךְ הַסְּנֶה וַיַּרְא וְהִנֵּה הַסְּנֶה בֹּעֵר בָּאֵשׁ וְהַסְּנֶה אֵינֶנּוּ אֻכָּל. **ג** וַיֹּאמֶר מֹשֶׁה אָסֻרָה נָּא וְאֶרְאֶה אֶת הַמַּרְאֶה הַגָּדֹל הַזֶּה מַדּוּעַ לֹא יִבְעַר הַסְּנֶה. **ד** וַיַּרְא ה’ כִּי סָר[[53]](#footnote-53) לִרְאוֹת וַיִּקְרָא אֵלָיו אֶלוֹקִים מִתּוֹךְ הַסְּנֶה וַיֹּאמֶר מֹשֶׁה מֹשֶׁה וַיֹּאמֶר הִנֵּנִי. **ה** וַיֹּאמֶר אַל תִּקְרַב הֲלֹם שַׁל נְעָלֶיךָ[[54]](#footnote-54) מֵעַל רַגְלֶיךָ כִּי הַמָּקוֹם אֲשֶׁר אַתָּה עוֹמֵד עָלָיו[[55]](#footnote-55) אַדְמַת קֹדֶשׁ הוּא. **ו** וַיֹּאמֶר אָנֹכִי אֱלֹוקֵי אָבִיךָ[[56]](#footnote-56) אֱלֹוקֵי אַבְרָהָם אֱלֹוקֵי יִצְחָק וֵאלֹוקֵי יַעֲקֹב וַיַּסְתֵּר מֹשֶׁה פָּנָיו כִּי יָרֵא מֵהַבִּיט אֶל הָאֶלוֹקִים. **ז** וַיֹּאמֶר ה’ רָאֹה רָאִיתִי אֶת עֳנִי עַמִּי אֲשֶׁר בְּמִצְרָיִם וְאֶת צַעֲקָתָם שָׁמַעְתִּי מִפְּנֵי נֹגְשָׂיו כִּי יָדַעְתִּי אֶת מַכְאֹבָיו[[57]](#footnote-57). **ח** וָאֵרֵד לְהַצִּילוֹ מִיַּד מִצְרַיִם וּלְהַעֲלֹתוֹ מִן הָאָרֶץ הַהִוא אֶל אֶרֶץ טוֹבָה[[58]](#footnote-58) וּרְחָבָה אֶל אֶרֶץ זָבַת חָלָב וּדְבָשׁ אֶל מְקוֹם[[59]](#footnote-59) הַכְּנַעֲנִי[[60]](#footnote-60) וְהַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי. **ט** וְעַתָּה הִנֵּה צַעֲקַת בְּנֵי יִשְׂרָאֵל בָּאָה אֵלָי[[61]](#footnote-61) וְגַם רָאִיתִי אֶת הַלַּחַץ אֲשֶׁר מִצְרַיִם[[62]](#footnote-62) לֹחֲצִים אֹתָם.

**י** וְעַתָּה לְכָה וְאֶשְׁלָחֲךָ אֶל פַּרְעֹה וְהוֹצֵא אֶת עַמִּי בְנֵי יִשְׂרָאֵל מִמִּצְרָיִם. **יא** וַיֹּאמֶר מֹשֶׁה אֶל הָאֶלוֹקִים מִי אָנֹכִי[[63]](#footnote-63) כִּי אֵלֵךְ אֶל פַּרְעֹה וְכִי אוֹצִיא אֶת בְּנֵי יִשְׂרָאֵל מִמִּצְרָיִם. **יב** וַיֹּאמֶר[[64]](#footnote-64) כִּי אֶהְיֶה עִמָּךְ וְזֶה לְּךָ הָאוֹת כִּי אָנֹכִי שְׁלַחְתִּיךָ בְּהוֹצִיאֲךָ אֶת הָעָם מִמִּצְרַיִם תַּעַבְדוּן אֶת הָאֶלוֹקִים עַל הָהָר הַזֶּה. **יג** וַיֹּאמֶר מֹשֶׁה אֶל הָאֶלוֹקִים הִנֵּה אָנֹכִי בָא אֶל בְּנֵי יִשְׂרָאֵל וְאָמַרְתִּי לָהֶם אֱלֹוקֵי אֲבוֹתֵיכֶם שְׁלָחַנִי אֲלֵיכֶם וְאָמְרוּ לִי מַה שְּׁמוֹ[[65]](#footnote-65) מָה אֹמַר אֲלֵהֶם. **יד** וַיֹּאמֶר אֶלוֹקִים אֶל מֹשֶׁה אֶהְיֶה[[66]](#footnote-66) אֲשֶׁר אֶהְיֶה וַיֹּאמֶר כֹּה תֹאמַר לִבְנֵי יִשְׂרָאֵל אֶהְיֶה שְׁלָחַנִי אֲלֵיכֶם. **טו** וַיֹּאמֶר עוֹד[[67]](#footnote-67) אֶלוֹקִים אֶל מֹשֶׁה כֹּה תֹאמַר אֶל בְּנֵי יִשְׂרָאֵל ה’ אֱלֹוקֵי אֲבֹתֵיכֶם אֱלֹוקֵי אַבְרָהָם אֱלֹוקֵי יִצְחָק וֵאלֹוקֵי יַעֲקֹב שְׁלָחַנִי אֲלֵיכֶם זֶה שְּׁמִי לְעֹלָם וְזֶה זִכְרִי לְדֹר דֹּר[[68]](#footnote-68).

**טז** לֵךְ וְאָסַפְתָּ אֶת זִקְנֵי יִשְׂרָאֵל וְאָמַרְתָּ אֲלֵהֶם ה’ אֱלֹוקֵי אֲבֹתֵיכֶם נִרְאָה אֵלַי אֱלֹוקֵי אַבְרָהָם יִצְחָק וְיַעֲקֹב לֵאמֹר פָּקֹד פָּקַדְתִּי אֶתְכֶם וְאֶת הֶעָשׂוּי לָכֶם בְּמִצְרָיִם. **יז** וָאֹמַר אַעֲלֶה אֶתְכֶם מֵעֳנִי מִצְרַיִם אֶל אֶרֶץ הַכְּנַעֲנִי[[69]](#footnote-69) וְהַחִתִּי וְהָאֱמֹרִי וְהַפְּרִזִּי וְהַחִוִּי וְהַיְבוּסִי אֶל אֶרֶץ זָבַת חָלָב וּדְבָשׁ. **יח** וְשָׁמְעוּ לְקֹלֶךָ וּבָאתָ אַתָּה וְזִקְנֵי יִשְׂרָאֵל אֶל מֶלֶךְ מִצְרַיִם וַאֲמַרְתֶּם אֵלָיו ה’ אֱלֹוקֵי הָעִבְרִיִּים נִקְרָה עָלֵינוּ וְעַתָּה נֵלְכָה נָּא דֶּרֶךְ שְׁלֹשֶׁת יָמִים בַּמִּדְבָּר וְנִזְבְּחָה לַה’ אֱלֹוקֵינוּ[[70]](#footnote-70). **יט** וַאֲנִי יָדַעְתִּי כִּי לֹא יִתֵּן אֶתְכֶם מֶלֶךְ מִצְרַיִם לַהֲלֹךְ וְלֹא בְּיָד חֲזָקָה[[71]](#footnote-71). **כ** וְשָׁלַחְתִּי אֶת יָדִי וְהִכֵּיתִי אֶת מִצְרַיִם בְּכֹל נִפְלְאֹתַי אֲשֶׁר אֶעֱשֶׂה בְּקִרְבּוֹ וְאַחֲרֵי כֵן יְשַׁלַּח אֶתְכֶם. **כא** וְנָתַתִּי אֶת חֵן הָעָם הַזֶּה בְּעֵינֵי מִצְרָיִם וְהָיָה כִּי תֵלֵכוּן לֹא תֵלְכוּ רֵיקָם. **כב** וְשָׁאֲלָה[[72]](#footnote-72) אִשָּׁה מִשְּׁכֶנְתָּהּ וּמִגָּרַת בֵּיתָהּ כְּלֵי כֶסֶף וּכְלֵי זָהָב וּשְׂמָלֹת וְשַׂמְתֶּם עַל בְּנֵיכֶם וְעַל בְּנֹתֵיכֶם[[73]](#footnote-73) וְנִצַּלְתֶּם[[74]](#footnote-74) אֶת מִצְרָיִם.

**פרק ד'** **א** וַיַּעַן מֹשֶׁה וַיֹּאמֶר וְהֵן לֹא יַאֲמִינוּ[[75]](#footnote-75) לִי וְלֹא יִשְׁמְעוּ בְּקֹלִי כִּי יֹאמְרוּ לֹא נִרְאָה אֵלֶיךָ ה’. **ב** וַיֹּאמֶר אֵלָיו ה’ מַה זֶּה בְיָדֶךָ וַיֹּאמֶר מַטֶּה[[76]](#footnote-76). **ג** וַיֹּאמֶר הַשְׁלִיכֵהוּ אַרְצָה וַיַּשְׁלִכֵהוּ אַרְצָה וַיְהִי לְנָחָשׁ וַיָּנָס מֹשֶׁה מִפָּנָיו. **ד** וַיֹּאמֶר ה’ אֶל מֹשֶׁה שְׁלַח יָדְךָ וֶאֱחֹז בִּזְנָבוֹ וַיִּשְׁלַח יָדוֹ וַיַּחֲזֶק בּוֹ וַיְהִי לְמַטֶּה בְּכַפּוֹ. **ה** לְמַעַן יַאֲמִינוּ כִּי נִרְאָה אֵלֶיךָ ה’ אֱלוֹקֵי אֲבֹתָם אֱלוֹקֵי אַבְרָהָם אֱלוֹקֵי יִצְחָק וֵאלוֹקֵי יַעֲקֹב. **ו** וַיֹּאמֶר ה’ לוֹ עוֹד[[77]](#footnote-77) הָבֵא נָא יָדְךָ בְּחֵיקֶךָ וַיָּבֵא יָדוֹ בְּחֵיקוֹ וַיּוֹצִאָהּ וְהִנֵּה יָדוֹ מְצֹרַעַת כַּשָּׁלֶג. **ז** וַיֹּאמֶר הָשֵׁב יָדְךָ אֶל חֵיקֶךָ וַיָּשֶׁב יָדוֹ אֶל חֵיקוֹ וַיּוֹצִאָהּ מֵחֵיקוֹ וְהִנֵּה שָׁבָה כִּבְשָׂרוֹ. **ח** וְהָיָה אִם לֹא יַאֲמִינוּ לָךְ וְלֹא יִשְׁמְעוּ לְקֹל הָאֹת הָרִאשׁוֹן וְהֶאֱמִינוּ לְקֹל הָאֹת הָאַחֲרוֹן. **ט** וְהָיָה אִם לֹא יַאֲמִינוּ גַּם לִשְׁנֵי הָאֹתוֹת הָאֵלֶּה וְלֹא יִשְׁמְעוּן לְקֹלֶךָ וְלָקַחְתָּ מִמֵּימֵי הַיְאֹר וְשָׁפַכְתָּ הַיַּבָּשָׁה וְהָיוּ הַמַּיִם אֲשֶׁר תִּקַּח מִן הַיְאֹר וְהָיוּ לְדָם בַּיַּבָּשֶׁת.

**י** וַיֹּאמֶר[[78]](#footnote-78) מֹשֶׁה אֶל ה’ בִּי[[79]](#footnote-79) אֲדֹנָי לֹא אִישׁ דְּבָרִים אָנֹכִי גַּם מִתְּמוֹל[[80]](#footnote-80) גַּם מִשִּׁלְשֹׁם גַּם מֵאָז דַּבֶּרְךָ אֶל עַבְדֶּךָ כִּי כְבַד פֶּה וּכְבַד לָשׁוֹן[[81]](#footnote-81) אָנֹכִי. **יא** וַיֹּאמֶר ה’ אֵלָיו מִי שָׂם פֶּה לָאָדָם אוֹ מִי יָשׂוּם אִלֵּם אוֹ חֵרֵשׁ אוֹ פִקֵּחַ אוֹ עִוֵּר הֲלֹא אָנֹכִי ה’. **יב** וְעַתָּה לֵךְ וְאָנֹכִי אֶהְיֶה עִם פִּיךָ וְהוֹרֵיתִיךָ אֲשֶׁר תְּדַבֵּר. **יג** וַיֹּאמֶר בִּי אֲדֹנָי שְׁלַח נָא[[82]](#footnote-82) בְּיַד תִּשְׁלָח[[83]](#footnote-83). **יד** וַיִּחַר אַף ה’ בְּמֹשֶׁה וַיֹּאמֶר הֲלֹא אַהֲרֹן אָחִיךָ הַלֵּוִי יָדַעְתִּי כִּי דַבֵּר יְדַבֵּר הוּא[[84]](#footnote-84) וְגַם הִנֵּה הוּא יֹצֵא לִקְרָאתֶךָ וְרָאֲךָ וְשָׂמַח בְּלִבּוֹ. **טו** וְדִבַּרְתָּ אֵלָיו וְשַׂמְתָּ אֶת הַדְּבָרִים בְּפִיו וְאָנֹכִי אֶהְיֶה עִם פִּיךָ[[85]](#footnote-85) וְעִם פִּיהוּ[[86]](#footnote-86) וְהוֹרֵיתִי אֶתְכֶם אֵת אֲשֶׁר תַּעֲשׂוּן. **טז** וְדִבֶּר הוּא לְךָ אֶל הָעָם וְהָיָה הוּא יִהְיֶה לְּךָ לְפֶה וְאַתָּה תִּהְיֶה לּוֹ לֵאלֹהִים. **יז** וְאֶת הַמַּטֶּה הַזֶּה תִּקַּח בְּיָדֶךָ אֲשֶׁר תַּעֲשֶׂה בּוֹ אֶת הָאֹתֹת[[87]](#footnote-87).

**יח** וַיֵּלֶךְ משֶׁה וַיָּשָׁב אֶל יֶתֶר חֹתְנוֹ וַיֹּאמֶר לוֹ[[88]](#footnote-88) אֵלֲכָה[[89]](#footnote-89) נָּא וְאָשׁוּבָה אֶל אַחַי אֲשֶׁר בְּמִצְרַיִם וְאֶרְאֶה הַעוֹדָם חַיִּים[[90]](#footnote-90) וַיֹּאמֶר יִתְרוֹ לְמשֶׁה לֵךְ לְשָׁלוֹם. **יט** וַיֹּאמֶר ה’ אֶל משֶׁה בְּמִדְיָן לֵךְ שֻׁב מִצְרָיִם כִּי מֵתוּ כָּל הָאֲנָשִׁים[[91]](#footnote-91) הַמְבַקְשִׁים אֶת נַפְשֶׁךָ.  **כ** וַיִּקַּח[[92]](#footnote-92) משֶׁה אֶת אִשְׁתּוֹ וְאֶת בָּנָיו[[93]](#footnote-93) וַיַּרְכִּבֵם עַל הַחֲמֹר וַיָּשָׁב אַרְצָה מִצְרָיִם וַיִּקַּח משֶׁה אֶת מַטֵּה הָאֱלוֹקִים בְּיָדוֹ. **כא** וַיֹּאמֶר[[94]](#footnote-94) יְהֹוָה אֶל משֶׁה בְּלֶכְתְּךָ לָשׁוּב מִצְרַיְמָה רְאֵה כָּל הַמֹּפְתִים אֲשֶׁר שַׂמְתִּי בְיָדֶךָ וַעֲשִׂיתָם לִפְנֵי פַרְעֹה וַאֲנִי[[95]](#footnote-95) אֲחַזֵּק אֶת לִבּוֹ וְלֹא יְשַׁלַּח אֶת הָעָם. **כב** וְאָמַרְתָּ[[96]](#footnote-96) אֶל פַּרְעֹה[[97]](#footnote-97) כֹּה אָמַר יְהֹוָה בְּנִי בְכֹרִי יִשְׂרָאֵל.   
**כג** וָאֹמַר אֵלֶיךָ שַׁלַּח אֶת בְּנִי וְיַעַבְדֵנִי וַתְּמָאֵן לְשַׁלְּחוֹ הִנֵּה אָנֹכִי הֹרֵג אֶת בִּנְךָ בְּכֹרֶךָ.

**כד** וַיְהִי[[98]](#footnote-98) בַדֶּרֶךְ בַּמָּלוֹן וַיִּפְגְּשֵׁהוּ יְהֹוָה וַיְבַקֵּשׁ הֲמִיתוֹ.  **כה** וַתִּקַּח צִפֹּרָה צֹר וַתִּכְרֹת אֶת עָרְלַת בְּנָהּ וַתַּגַּע לְרַגְלָיו וַתֹּאמֶר כִּי חֲתַן דָּמִים אַתָּה לִי. **כו** וַיִּרֶף מִמֶּנּוּ אָז אָמְרָה חֲתַן דָּמִים לַמּוּלֹת.[[99]](#footnote-99)

**כז** וַיֹּאמֶר ה’ אֶל אַהֲרֹן לֵךְ לִקְרַאת משֶׁה הַמִּדְבָּרָה וַיֵּלֶךְ וַיִּפְגְּשֵׁהוּ בְּהַר הָאֱלוֹקִים וַיִּשַּׁק לוֹ. **כח** וַיַּגֵּד משֶׁה לְאַהֲרֹן אֵת כָּל דִּבְרֵי ה’ אֲשֶׁר שְׁלָחוֹ וְאֵת כָּל הָאֹתֹת אֲשֶׁר צִוָּהוּ. **כט** וַיֵּלֶךְ משֶׁה וְאַהֲרֹן וַיַּאַסְפוּ אֶת כָּל זִקְנֵי בְּנֵי יִשְׂרָאֵל. **ל** וַיְדַבֵּר אַהֲרֹן אֵת כָּל הַדְּבָרִים אֲשֶׁר דִּבֶּר ה’ אֶל משֶׁה וַיַּעַשׂ[[100]](#footnote-100) הָאֹתֹת לְעֵינֵי הָעָם[[101]](#footnote-101). **לא** וַיַּאֲמֵן הָעָם וַיִּשְׁמְעוּ כִּי פָקַד יְהֹוָה אֶת בְּנֵי יִשְׂרָאֵל וְכִי רָאָה אֶת עָנְיָם וַיִּקְּדוּ וַיִּשְׁתַּחֲווּ.

**פרק ה' א** וְאַחַר[[102]](#footnote-102) בָּאוּ משֶׁה וְאַהֲרֹן[[103]](#footnote-103) וַיֹּאמְרוּ אֶל פַּרְעֹה כֹּה אָמַר ה’ אֱלֹהֵי יִשְׂרָאֵל שַׁלַּח אֶת עַמִּי וְיָחֹגּוּ לִי בַּמִּדְבָּר. **ב** וַיֹּאמֶר פַּרְעֹה מִי ה’ אֲשֶׁר אֶשְׁמַע בְּקֹלוֹ[[104]](#footnote-104) לְשַׁלַּח אֶת יִשְׂרָאֵל לֹא יָדַעְתִּי אֶת יְהֹוָה וְגַם אֶת יִשְׂרָאֵל לֹא אֲשַׁלֵּחַ.  **ג** וַיֹּאמְרוּ אֱלֹהֵי הָעִבְרִים נִקְרָא עָלֵינוּ נֵלֲכָה נָּא דֶּרֶךְ שְׁלשֶׁת יָמִים בַּמִּדְבָּר וְנִזְבְּחָה לַיהוָֹה אֱלֹהֵינוּ פֶּן יִפְגָּעֵנוּ[[105]](#footnote-105) בַּדֶּבֶר אוֹ בֶחָרֶב.  **ד** וַיֹּאמֶר אֲלֵהֶם מֶלֶךְ מִצְרַיִם לָמָּה משֶׁה וְאַהֲרֹן[[106]](#footnote-106) תַּפְרִיעוּ אֶת הָעָם מִמַּעֲשָׂיו לְכוּ לְסִבְלֹתֵיכֶם[[107]](#footnote-107).  **ה** וַיֹּאמֶר פַּרְעֹה הֵן רַבִּים עַתָּה עַם הָאָרֶץ וְהִשְׁבַּתֶּם אֹתָם מִסִּבְלֹתָם.

**ו** וַיְצַו פַּרְעֹה בַּיּוֹם הַהוּא אֶת הַנֹּגְשִׂים בָּעָם וְאֶת שֹׁטְרָיו לֵאמֹר.  **ז** לֹא תֹאסִפוּן לָתֵת תֶּבֶן לָעָם לִלְבֹּן הַלְּבֵנִים כִּתְמוֹל שִׁלְשֹׁם הֵם יֵלְכוּ וְקשְׁשׁוּ לָהֶם תֶּבֶן.  **ח** וְאֶת מַתְכֹּנֶת הַלְּבֵנִים אֲשֶׁר הֵם עֹשִׂים תְּמוֹל שִׁלְשֹׁם תָּשִׂימוּ עֲלֵיהֶם לֹא תִגְרְעוּ מִמֶּנּוּ כִּי נִרְפִּים הֵם עַל כֵּן הֵם צֹעֲקִים לֵאמֹר נֵלְכָה נִזְבְּחָה לֵאלֹהֵינוּ.  **ט** תִּכְבַּד הָעֲבֹדָה עַל הָאֲנָשִׁים וְיַעֲשׂוּ בָהּ וְאַל יִשְׁעוּ בְּדִבְרֵי שָׁקֶר.  **י** וַיֵּצְאוּ נֹגְשֵׂי הָעָם וְשֹׁטְרָיו וַיֹּאמְרוּ אֶל הָעָם לֵאמֹר כֹּה אָמַר פַּרְעֹה אֵינֶנִּי נֹתֵן לָכֶם תֶּבֶן.  **יא** אַתֶּם לְכוּ[[108]](#footnote-108) קְחוּ לָכֶם תֶּבֶן מֵאֲשֶׁר תִּמְצָאוּ כִּי אֵין נִגְרָע מֵעֲבֹדַתְכֶם דָּבָר.  **יב** וַיָּפֶץ הָעָם בְּכָל אֶרֶץ מִצְרָיִם לְקשֵׁשׁ קַשׁ לַתֶּבֶן.   
**יג** וְהַנֹּגְשִׂים אָצִים[[109]](#footnote-109) לֵאמֹר כַּלּוּ מַעֲשֵׂיכֶם דְּבַר יוֹם בְּיוֹמוֹ כַּאֲשֶׁר בִּהְיוֹת הַתֶּבֶן.  **יד** וַיֻּכּוּ שֹׁטְרֵי בְּנֵי יִשְׂרָאֵל אֲשֶׁר שָׂמוּ עֲלֵהֶם נֹגְשֵׂי פַרְעֹה לֵאמֹר מַדּוּעַ לֹא כִלִּיתֶם חָקְכֶם לִלְבֹּן כִּתְמוֹל שִׁלְשֹׁם גַּם תְּמוֹל גַּם הַיּוֹם.

**טו** וַיָּבֹאוּ שֹׁטְרֵי בְּנֵי יִשְׂרָאֵל וַיִּצְעֲקוּ אֶל פַּרְעֹה לֵאמֹר לָמָּה תַעֲשֶׂה כֹה לַעֲבָדֶיךָ.  **טז** תֶּבֶן אֵין נִתָּן לַעֲבָדֶיךָ וּלְבֵנִים אֹמְרִים לָנוּ עֲשׂוּ וְהִנֵּה עֲבָדֶיךָ מֻכִּים וְחָטָאת[[110]](#footnote-110) עַמֶּךָ.  **יז** וַיֹּאמֶר נִרְפִּים אַתֶּם נִרְפִּים עַל כֵּן אַתֶּם אֹמְרִים נֵלְכָה נִזְבְּחָה לַיהוָֹה.  **יח** וְעַתָּה לְכוּ עִבְדוּ וְתֶבֶן לֹא יִנָּתֵן לָכֶם וְתֹכֶן לְבֵנִים תִּתֵּנוּ.  **יט** וַיִּרְאוּ שֹׁטְרֵי בְנֵי יִשְׂרָאֵל אֹתָם בְּרָע לֵאמֹר לֹא תִגְרְעוּ מִלִּבְנֵיכֶם דְּבַר יוֹם בְּיוֹמוֹ.  **כ** וַיִּפְגְּעוּ אֶת משֶׁה וְאֶת אַהֲרֹן נִצָּבִים לִקְרָאתָם בְּצֵאתָם מֵאֵת פַּרְעֹה.  **כא** וַיֹּאמְרוּ אֲלֵהֶם יֵרֶא[[111]](#footnote-111) ה’ עֲלֵיכֶם וְיִשְׁפֹּט אֲשֶׁר הִבְאַשְׁתֶּם אֶת רֵיחֵנוּ בְּעֵינֵי פַרְעֹה וּבְעֵינֵי עֲבָדָיו לָתֶת חֶרֶב בְּיָדָם לְהָרְגֵנוּ.  **כב** וַיָּשָׁב משֶׁה אֶל ה’ וַיֹּאמַר[[112]](#footnote-112) אֲדֹנָי לָמָה הֲרֵעֹתָה לָעָם הַזֶּה לָמָּה זֶּה שְׁלַחְתָּנִי.  **כג** וּמֵאָז בָּאתִי אֶל פַּרְעֹה לְדַבֵּר בִּשְׁמֶךָ הֵרַע לָעָם הַזֶּה וְהַצֵּל לֹא הִצַּלְתָּ אֶת עַמֶּךָ. **פרק ו** **א** וַיֹּאמֶר ה’ אֶל משֶׁה עַתָּה תִרְאֶה אֲשֶׁר אֶעֱשֶׂה לְפַרְעֹה כִּי בְיָד חֲזָקָה יְשַׁלְּחֵם וּבְיָד חֲזָקָה יְגָרֲשֵׁם מֵאַרְצוֹ.

1. רשב"ם: מפני שהוא רוצה לפרש ולאמר ובנ"י פרו וישרצו הוצרך לכפול ולומר בבואם למצרים לא היו אלא שבעים. [↑](#footnote-ref-1)
2. אור החיים: "להודיע השתלשלות התחלת השעבוד וסיבותיו והם במספר ד': הא' מיתת יוסף, שאם היה יוסף קיים יספיק שלא ימשלו בהם המצריים הא למדת שכל זמן שיוסף קיים היו ישראל בארץ מצרים שקטים ומעונגים.  הב' מיתת האחים שכל זמן שאחד מן האחים קיים היו המצריים מכבדים אותן... ג' מיתת כל הדור פירוש כל הע' נפש שכולן היו חשובין בעיניהם ובאמצעותם לא היה להם פנים להשתעבד בהם... ד' ובני ישראל וגו', כי אם לא היתה ההרגשה הגדולה שפרו וישרצו וגו' במאוד וגו' ותמלא הארץ וגו' לא היו נותנים לב לבקש תחבולה, אלא ההרגש הגדול הוא הסובב באמצעות העדר המונע שהוא יוסף ואחיו וכל הדור... כי לא בא להודיע ענין הרבוי אלא להודיע כי הוא זה סובב הגלות". [↑](#footnote-ref-2)
3. יש מפרשים על שאר הדור מבני ישראל. ויש מפרשים כראב"ע: "על המצרים כי יזכיר אשר לא ידע את יוסף" – כלומר המצרים שהכירו את יוסף נפטרו. שזה מה שאפשר למלך החדש להתנכר לצאצאי יוסף. [↑](#footnote-ref-3)
4. רשב"ם: פרו – בהריון, וישרצו - שלא יכלו ברחם, וירבו - ולא מתו בקטנותם, ויעצמו - שלא מתו אנשים. [↑](#footnote-ref-4)
5. נראה לפרש "הארץ מליאה" בהקשר זה שהם היו רבים עד שזה הפריע למצרים. [↑](#footnote-ref-5)
6. ראב"ע: שלא היה מזרע המלוכה, על כן כתיב ויקם כמו כי הקים בני את עבדי (שמואל א' כ"ב ח' דברי דוד על אבשלום המורד בו). [↑](#footnote-ref-6)
7. משמע שבזמן המלך החדש כבר היה עם בני ישראל רב ולכן נראה שהיה זה שנים רבות אחרי מות יוסף ואחיו. [↑](#footnote-ref-7)
8. שישמיד את מצרים - רש"י בשם סוטה יא. ואולי ראב"ע. [↑](#footnote-ref-8)
9. רמב"ן: "שם על העם מס לקחת מהם אנשים לעבודת המלך, ומינה על המס שרים מן המצריים שייקחו מהם כרצונם אנשים לפי העבודה, חליפות, חודש או יותר יהיו בבניין המלך, ושאר הימים בביתו. והשרים האלה צוו אותם שיבנו ערים לפרעה." [↑](#footnote-ref-9)
10. ראב"ע: "ענותו - ליבש זרע הזכרים". וכך להפחית את ריבוי בני ישראל. [↑](#footnote-ref-10)
11. אונקלוס, רש"י, ראב"ע, רשב"ם: ערי אוצרות. [↑](#footnote-ref-11)
12. ראב"ע ורשב"ם: בזמן שעינו אותם התרבו כמו בזמן שלא עינו אותם. [↑](#footnote-ref-12)
13. רמב"ן, רש"י, רשב"ם: "וכאשר ראו שלא יזיק זה לעם קצו בחייהם מפניהם" אחרי שמטרתם להחליש את בני ישראל לא התממשה נמאס למצרים לחיות. האם הפירוש הוא שכל המצרים רצו להתאבד? לא מסתבר. נלענ"ד שהם היו על סף יאוש בגלל המבוי הסתום במאבק שלהם בעם ישראל המתפתח. [↑](#footnote-ref-13)
14. רמב"ן "וגזרו שיעבידו כל מצרים את העם, וכל איש מצרי שיצטרך בעבודה ימשול לקחת מהם אנשים שיעשו עבודתו. וזה טעם ויעבידו מצרים את בני ישראל בפרך: [↑](#footnote-ref-14)
15. אונקלוס, אור החיים: "בקשיו" כלומר עבודה קשה במיוחד [↑](#footnote-ref-15)
16. רמב"ן: אֶת הַחֹמֶר וְהַלְּבֵנִים בַּשְּׁבִיל עָרֵי הָאוֹצָר יָכִינוּ מֵעַכְשָׁו עֲבָדִים עברים [↑](#footnote-ref-16)
17. ראב"ע, רמב"ן: אמר למילדות להרוג בסתר. [↑](#footnote-ref-17)
18. נראה שבא להדגיש שהיה מלך חזק ובכל זאת לא יראו המילדות ממנו. [↑](#footnote-ref-18)
19. רשב"ם: חיות - בריאות ופקחות וממהרות לילד. [↑](#footnote-ref-19)
20. רשב"ם: מלך מצרים שם אותן בכלא "לשמרם פן ילכו לעבריות היולדות". דעת זקנים מבעלי התוספות: "בנה להן בתים ליד עבדיו כדי שעבדיו ישגיחו עליהן שלא ילכו לעזור ליולדות. [↑](#footnote-ref-20)
21. אור החיים: "אבל פשט הכתוב אין הדברים אמורים אלא בישראל" כלומר פרעה גזר על הזכרים של בני ישראל. [↑](#footnote-ref-21)
22. רמב"ן: "שלא חשש לגזרת פרעה ולקח לו אשה להוליד ממנה בנים" ומשמע מהפסוק שהוא היה מיוחד בזה שלא חשש אך רבים אחרים כן חששו מהגזירה ונמנעו מלהוליד. פירוש המילה וילך לפני ויקח הוא שהזדרז לקחת אותה "בעבור כי בכל מזדרז לעשות עניין חדש יאמר כן" כמו "... לכו נא ונוכחה (ישעיה א יח). וכן זה נזדרז ויקח את בת לוי" [↑](#footnote-ref-22)
23. רמב"ן ועוד: האיש והאשה הם עמרם ויוכבד. ולא הוזכרו שמותם כי העיקר בפרשה זו הוא לידת משה, והייחוס יוזכר בהמשך הספר. [↑](#footnote-ref-23)
24. רשב"ם, אור החיים: בריא ולא נפל שעתיד למות.

    רמב"ן: "שראתה בו טוב מחודש וחשבה כי יארע בו נס וינצל, ולכן נתנה אל לבה וחשבה מחשבות בעניינו, וכאשר ראתה שלא יכלה עוד להצפינו חשבה שינצל בתחבולה אחרת ועשתה לו תיבת גומא  ואחותו ניצבת מרחוק שלא יכירו בה, לדעת מה יעשה לו."

    ספורנו: "ראתהו יפה יותר ממה שהיה מורגל וחשבה שזה היה לתכלית מכוון מאת יוצרו" [↑](#footnote-ref-24)
25. החביאה אותו מהמצרים שהיו מחפשים בבתים. אור החיים: "שהיו בודקים הבתים בקטנים" [↑](#footnote-ref-25)
26. לפי שמשה נולד לסוף ששה חדשים כמו שמצינו בשמואל שנולד לתקופת הימים, שני תקופות ושני ימים. ולפיכך יכלה להצפינו שלשה חדשים, שהמצריים היו מבקרים למעוברות לסוף תשעה חדשים, לכן נסתכלה בו בשעת לידה אם הוא נפל ולא תטרח בהטמנתו וראתהו כי טוב ויפה הוא, כי גמרו סימניו שערו וציפורניו, כמו ששנינו ביבמות וידעה שהוא בר קיימא. ותצפנהו שלשה ירחים עד סוף ט' ירחים שהוא זמן לידת רוב נשים. [↑](#footnote-ref-26)
27. רשב"ם: "והטמינתו יפה שההולכים על שפת היאור לא יוכלו לראות התיבה, אבל הרוחץ בתוך הנהר יכול לראותה... ולכך ראתהו בת פרעה שהיתה רוחצת בתוך היאור, אבל נערותיה שהיו הולכות על שפתו לא יכלו לראותה " [↑](#footnote-ref-27)
28. העמק דבר: "איזה אופן יעשה לו להיות ניצל" [↑](#footnote-ref-28)
29. לא כתוב במפורש מתי היה זה, אך כיון שהתינוק התקיים ללא אוכל עד שהגיעה בת פרעה יש לפרש שהגיעה בת פרעה עוד באותו היום. כך משמע מרש"י בסוף פרשת בהעלותך (במדבר י"ב ט"ו על פי מסכת סוטה ט' ב') "והעם לא נסע - זה הכבוד חלק לה המקום בשביל שעה אחת שנתעכבה למשה כשהושלך ליאור". המלבי"ם מפרש שהיה זה בהשגחה אלוקית מיוחדת "ותרד – עתה יספר הסיבות שהזמין ה' שינצל... הזמין ה' שבת פרעה... תרד ממעלתה לרחוץ על היאור" [↑](#footnote-ref-29)
30. רש"י, ראב"ע, רשב"ם, ספורנו: שפחתה. לפי ראב"ע היא אחת מנערותיה "ששלחה אמתה והיא אחת מהנערות לקחת התיבה" [↑](#footnote-ref-30)
31. רמב"ן: "הילד מיום היוולדו ייקרא נער". [↑](#footnote-ref-31)
32. רשב"ם: "לפי שהיה בוכה לכך ותחמול עליו" [↑](#footnote-ref-32)
33. רמב"ן: "נתנה אל לבה המעשה כאשר היה, כי אמרה לבעבור הציל אותו או שלא יראו במות הילד שמוהו שם, ואיש מצרי למה יעשה כן." [↑](#footnote-ref-33)
34. נראה פשוט שבת פרעה לא ידעה שהאשה המינקת היא אם הילד, לכן הציעה לשלם לה. [↑](#footnote-ref-34)
35. חזקוני: "והנה נסמכו שלושת הסיפורים האלה, רוצה לומר הריגת המצרי ושני אנשים עברים נצים ובנות מדין, אחרי סיפור גידול משה בבית פרעה, לא מפני שהיו רצופים בזמן אחד, אלא להודיע מעלות משה ושלמויותיו. כי הוא גדל ראשונה בבית המלכות אשר לפרעה כדי שילמד טכסיסי המלוכה ודרכי ההנהגה והמלכות, אשר הוא ממה שיאמץ לבבו ויגדל את רוחו, שנמשך לו מזה היות לבו אמיץ בגיבורים, לא ישוב מפני כל, והבט אל עמל לא יוכל, לא במצרים וגם לא במדין שהיה גר ובורח. ולמדנו מזה שמשה היה בטבעו ותכונתו צדיק וישר וגדול הלב, והן המידות הראויות אל הנביא והמכינות אל הנבואה באמת" [↑](#footnote-ref-35)
36. רמב"ן: "כי הגידו לו אשר הוא יהודי והיה חפץ לראותם בעבור שהם אחיו". [↑](#footnote-ref-36)
37. רש"י: "נתן עיניו וליבו להיות מיצר עליהם". רמב"ן: "נסתכל בסבלותם ועמלם ולא יכול לסבול" כלומר לא יכול היה לשתוק ולהימנע מלסייע לאחיו. [↑](#footnote-ref-37)
38. ספורנו: "ומצד האחוה התעורר להינקם" (יש גירסה 'לעזור' אך לפי המשך הספורנו נראה שכוונתו כגירסה 'להינקם') [↑](#footnote-ref-38)
39. ספורנו: "מפני היות כל מהם אחיו לא התעורר להנקם אבל הוכיח במישור". [↑](#footnote-ref-39)
40. רש"י: "כפשוטו". כלומר שחשש מעונש שיענישנו פרעה. כשעשה את המעשה הסתכל לראות שאין איש כדי שפרעה לא יעניש אותו אך עכשיו גילה שבכל זאת נודע הדבר לפרעה. [↑](#footnote-ref-40)
41. לא כתוב שאמר למישהו ולכן הפירוש לכאורה הוא חשב לעצמו. [↑](#footnote-ref-41)
42. רשב"ם: "בתחילה וישב על הבאר - שם נח תחלה, כאדם שעומד לפוש" [↑](#footnote-ref-42)
43. רש"י, אונקלוס: "רב שבהן" "רבא דמדין" [↑](#footnote-ref-43)
44. רמב"ן: גירש את הרועים לפני שהצאן של הרועים שתו את המים. כך יכולות היו בנות יתרו לתת לצאנן לשתות מהמים ששאבו. בנוסף משה שאב מים נוספים שיספיקו לכל הצאן. "והנה באו הרועים ויגרשום מן הרהטים להשקות הם תחלה כמנהגם בכל הימים, ומשה חרה לו על החמס והצילן כי כיון שהן מלאו הרהטים הרי המים שלהן, וגם דלה דלה להם כי לא הספיקו הרהטים לכל צאנן." [↑](#footnote-ref-44)
45. ראב"ע, רשב"ם, רמב"ן: רעואל אבי יתרו על פי במדבר י' כ"ט "ויאמר משה לחובב בן רעואל המדיני" והסבא נקרא גם אבא. רמב"ן: "הוא אבי אביהן, כמו אלוקי אבי אברהם (יעקב אמר זאת בראשית לב י) ... ורבים כן. והיה זה, כי הכהן לא ימצא בבית, כי היה נטרד בכהונו בבית אלהיו, ותבאנה אל הזקן. ויתכן כי  "ויואל משה לשבת את האיש" הוא הכהן הנזכר למעלה, כי הוא שנתן לו צפורה בתו" [↑](#footnote-ref-45)
46. בתחילה הבנות שאבו "ותדלנה" ופירש הרמב"ן שבנוסף משה שאב עוד "כי לא הספיקו הרהטים לכל צאנן". [↑](#footnote-ref-46)
47. נראה שאפשר לפרש ויאכל לחם כפשוטו שהזמינו לסעודה כדי להודות לו. וכן הוא בחז"ל (סנהדרין ק"ד.) שלמדו מכאן "אמר רבי יוחנן גדולה לגימה שמקרבת את הרחוקים". [↑](#footnote-ref-47)
48. חזקוני: "והנכון שכאשר דיבר משה עם יתרו ומצא בו טוב טעם ודעת, רצה (משה) להתחבר עמו (עם יתרו) מפני חכמתו. והוא אמרו ויואל משה לשבת את האיש, כי לא נתיישב שמה מפני צפורה שלקחה לו לאשה, אבל הואיל משה לשבת עם יתרו מפני חכמתו... הנה אם כן הואיל משה לשבת עם יתרו בחכמתו, ויתרו נתן לו את צפורה בתו לאשה מפני חכמתו של משה, ולכן נקראו רעים כמו שנאמר וישאלו איש לרעהו לשלום" [↑](#footnote-ref-48)
49. רמב"ן: "מנהג כל הנעבדים למלך בליעל רשע שיהיו מחכים ומצפים ליום מותו... וכאשר ראו שמת המלך האנחו מאד ממלוך אדם חנף ומרשיע מן הראשון" [↑](#footnote-ref-49)
50. יש מפרשים שצעקו מהקושי ולא התפללו ויש מפרשים שהתפללו. עיין ספורנו ואור החיים [↑](#footnote-ref-50)
51. רש"י: "להתרחק מן הגזל שלא ירעו בשדות אחרים" [↑](#footnote-ref-51)
52. רמב"ן: בראש ההר [↑](#footnote-ref-52)
53. כי סר לראות – את המילה סר יתכן לפרש כי כבר סר בעבר ויתכן לפרש בהוה שמתקרב כעת, וכך מסתבר שבעת שמשה התחיל להתקרב עצר אותו ה' בקריאה אל תקרב הלום. [↑](#footnote-ref-53)
54. רבינו בחיי: "הזהירו בשלילת הנעל לקדושת המקום וכדי שלא יקל את ראשו כנגד השכינה". אור החיים: "שינהוג כבוד במקום המקודש". חזקוני: "כי פעמים הוא דורס במקום טינופות" [↑](#footnote-ref-54)
55. רמב"ן: "ומשה בהר היה כי שם עלה שנאמר ויבא אל הר האלוקים חורבה" אם כן הוראת ה' היתה להישאר במעלה ההר ולא לעלות אל הפסגה [↑](#footnote-ref-55)
56. אלוקי אביך - רמב"ן: "כמו אלוקי אבותיך אבל יזכיר יחיד במקום רבים וכו' " [↑](#footnote-ref-56)
57. ראב"ע: והמכאובים שיש בליבו אני ידעתי [↑](#footnote-ref-57)
58. רמב"ן: "כי שבח תחלה את הארץ שהיא טובה, לומר שהאוויר טוב ויפה לבני אדם וכל טוב ימצא בה, ושהיא רחבה, שיעמדו בה כל ישראל במרחב " [↑](#footnote-ref-58)
59. מקום הכנעני - רמב"ן: לשון מקום "לרמוז שיירשו אותם ויכריתום וישבו במקומם לא שיהיו יושבים בקרבם כאבותם" [↑](#footnote-ref-59)
60. יתכן לפרש שבא לציין שבח הארץ שעמים רבים רוצים אותה. (מיובל סייג). עיין רש"י בדברים ל״ג י״ז "עמים ינגח יחדיו אפסי ארץ, שלושים ואחד מלכים אפשר שכולם מארץ ישראל היו? אלא אין לך כל מלך ושלטון שלא קנה לו פלטרין ואחיזה בארץ ישראל, שחשובה לכולם היא, שנאמר (ירמיה ג' י"ט) נחלת צבי צבאות גוים" [↑](#footnote-ref-60)
61. רמב"ן: "הגיעה צעקתם אלי עד לכסא כבודי" [↑](#footnote-ref-61)
62. רמב"ן: "כי המצרים לוחצים אותם יותר מדי" [↑](#footnote-ref-62)
63. רמב"ן – "אני שפל אנשים רועה צאן והוא מלך גדול, ואם אומר אליו לעזוב את העם כלו יהרגני... ואמר עוד מי אנכי כי אוציא את בני ישראל מארץ מצרים, כמו שאמרת לי להעלותם אל ארץ כנען, כי עם חכם ונבון הגוי הגדול הזה, ולא יחשבוני ללכת אחרי אל ארץ עמים גדולים ועצומים מהם, כאשר אמרת להעלותו אל ארץ טובה ורחבה אל מקום הכנעני... וכן היה הדבר שהייתה מלחמת העמים ההם קשה עליהם מתחילה ועד סוף" [↑](#footnote-ref-63)
64. רמב"ן: "אל תירא מפרעה כי אני אהיה עמך להצילך. וזה לך האות אל העם כי אנכי שלחתיך אליהם, כי בהוציאך את העם ממצרים תעבדון את האלוהים על ההר הזה, ומאז יקבלו עבודת השם ללכת אחרי מצוותו, וגם בך יאמינו לעולם, ואחריך ירוצו לכל מקום אשר תצום. והנה נגליתי לך בהר הזה בלבת אש, כי כן יהיה בעיני כל העם בעבדם אותי בהר הזה." [↑](#footnote-ref-64)
65. רמב"ן: "ישאלוני על שליחותי אם היא במידת אל שדי היא שעמדה לאבות, או במידת רחמים עליונית שתעשה בה אותות ומופתים מחודשים ביצירה. וזה בעבור שאמר לו אנכי אלוהי אביך אלוהי אברהם (לעיל פסוק ו), ולא פירש שם משמותיו הקדושים כלל, ושמע משה שהבטיחו על מעמד הר סיני ומתן תורה, והוא היודע כי התורה לא תינתן בשם אל שדי הנזכר באבות רק השם הגדול שבו היה העולם, ועל כן שאל מה אומר אליהם: [↑](#footnote-ref-65)
66. רמב"ן: "זה השם תשובת שאלתו שפירשנו לך... כי השם הזה הוא מידת רחמים, וידעו כי יוליך לימין משה זרוע תפארתו, ויחדש אותות ומופתים בעולם" כתבתי בסיפור שעל ידי הניסים יאמינו שה' מנהיג את העולם על פי פסוקים רבים בסגנון של פרק ט פסוק ט"ז "בעבור הראותך את כוחי ולמען ספר שמי בכל הארץ" [↑](#footnote-ref-66)
67. לפי פירוש הרמב"ן שעל פיו כתבתי בסיפור צריך להבין מה מוסיף פסוק זה. יתכן שאחרי ששומעים בני ישראל שהנהגת ה' הפעם תהיה שונה מזו של האבות, מדגיש להם ה' שאין אלו שתי רשויות חלילה אלא אני ה' אלוקי אבותיכם. וסיום הפסוק מציין שכך הוא לתמיד ה' אחד ושמו אחד. על פי זה כתבתי בסיפור. [↑](#footnote-ref-67)
68. רמב"ן: "יחזור אל אלוקי אברהם אלוקי יצחק ואלוקי יעקב, כי לא לעולם ישכח ברית אבות, וכל הדורות כאשר יזכירו אלוקי אברהם יצחק ויעקב ישמע אל ויענם" [↑](#footnote-ref-68)
69. "ארץ הכנעני וכו' " – נראה שוב שהוזכרו העמים הרבים היושבים בה ללמדנו שזו ארץ שעמים רבים רוצים אותה וזהו סימן למעלתה. [↑](#footnote-ref-69)
70. מדוע ציווה ה' לשקר לפרעה?

    רשב"ם: לבקשה קטנה יותר פרעה עשוי להסכים. רשב"ם בפסוק י"א: "וטענה זו תוכל לומר כי יזבחו לאלהים ויניחם ללכת. ואף ע"פ שכאן לא פירש. לבסוף מפרש: ושמעו לקולך ובאת אתה וזקני ישראל אל מלך מצרים וגו', ועתה נלכה נא דרך שלשת ימים במדבר ונזבחה, וכן בכל פעם ופעם היה משה אומר כך לפרעה. וכן מצינו בשמואל כשציוהו הקב"ה למשוח את דוד, אמר שמואל להקב"ה: ושמע שאול והרגני.  והקב"ה אומר לו: עגלת בקר תקח בידך ואמרת לזבוח לה' באתי.  אף כאן דרך חכמה ציוה למשה: בהוציאך וגו' - וכן תוכל לומר לו. "

    מדרש רבה, אור החיים: בשביל שתתרחש קריעת ים סוף. מדרש רבה פרק ג' פרשה ט': "למה אמרו שלשה ימים ולא אמרו נלכה נא לעולם, למה אמרו כן?  כדי שיטעו המצריים וירדפו אחריהם בשעה שיצאו ויאמרו לא גאלם, אלא על מנת שילכו שלושת ימים ויזבחו לו, והם עכבו עצמן כל כך, וירדפו אחריהם בסוף שלושת ימים ויטביעם בים למדוד להם במדה שמדדו, שאמרו כל הבן הילוד היאורה וגו' " [↑](#footnote-ref-70)
71. "לא יתן אתכם מלך מצרים להלך ולא ביד חזקה" – רש"י: "כל עוד שאין אני מודיעו ידי החזקה לא יתן אתכם להלוך" [↑](#footnote-ref-71)
72. ראב"ע וספורנו ועוד: השאלה על מנת להחזיר כמו שואל ומשאיל ולא שאלה כמו בקשה לקבל לתמיד. [↑](#footnote-ref-72)
73. תקבלו כל כך הרבה שתצטרכו את עזרת ילדיכם לסחוב את הבגדים. [↑](#footnote-ref-73)
74. אונקלוס, רש"י: תרוקנו את מצרים [↑](#footnote-ref-74)
75. רמב"ן: "והנכון בעיני כי ושמעו לקולך לבא עמך אל המלך ולאמר לו אלוהי העברים נקרא עלינו, כי מה יפסידו. והנה השם הודיעו כי לא ייתן אותם מלך מצרים להלוך, ולכן אמר משה והן לא יאמינו לי אחרי ראותם שלא ייתן אותם פרעה להלוך ולא ישמעו עוד לקולי כלל, כי יאמרו לא נראה אליך ה', שאילו היית שליח השם לא ימרה פרעה את דברו"

    את ההמשך אולי למחוק אם לא אכניס לסיפור: ". או שיאמרו לא נראה אליך השם הגדול במידת רחמים לעשות לנו אותות ומופתים כאשר אמרת כי אינך גדול מהאבות, ולכן לא שמע פרעה, שאלו פרעה היה מאמין בדבריך היינו יוצאים על כל פנים, ואין עונותינו מבדילים בינינו ובין הרחמים" [↑](#footnote-ref-75)
76. האות הראשון במטה שמצוי למשה תמיד והשני בידו שהיא איבר מגופו ונמצאת עמו תמיד. ראב"ע: "והוא נתן לו בנמצא עמו תמיד. כי מטהו משענתו כמנהג הזקן, כי כדרך רועה לא בא אל פרעה... האות הראשון מטהו שהוא נמצא בידו והשני בידו" [↑](#footnote-ref-76)
77. ראב"ע: "שאם היו מקצת ישראל שלא יאמינו לאות הראשון, יאמינו לאות האחרון... ואם היו עוד מקצת ישראל שלא יאמינו באות אחרון, תעשה האות השלישי ויאמינו" [↑](#footnote-ref-77)
78. רמב"ן: "והנה משה מרוב חפצו שלא ילך לא התפלל לפניו יתברך שיסיר כבדות פיו. אבל טען אחרי שלא הסירות כבדות פי מעת שדברת לי ללכת, אל תצווני שאלך, כי לא יתכן לאדון הכל לשלוח שליח ערל שפתים למלך עמים" [↑](#footnote-ref-78)
79. ראב"ע: "פירוש בי לשון בקשה."

    ראב"ע בשם ר' יהודה הלוי: "כי הוא דרך קצרה והטעם, בי אדני העון. כלומר עשה בי עונש מה שתרצה והניחני מזה שלא תשלחני" [↑](#footnote-ref-79)
80. רמב"ן: "כי אני כבד פה גם מתמול גם משלשום, כי מנעורי הייתי כבד פה, אף כי עתה כי אני זקן" [↑](#footnote-ref-80)
81. רש"י, רמב"ן ועוד: מגמגם [↑](#footnote-ref-81)
82. מקור: אין נא אלא לשון בקשה.

    ועיין ראב"ע: נא לשון עכשיו [↑](#footnote-ref-82)
83. רמב"ן: "שלח נא ביד כל אשר תשלח, כי אין אדם בעולם שלא יהיה הגון יותר ממני לשליחות. והסבה למשה בכל הסרבנות הזאת ענותו הגדולה מכל האדם אשר על פני האדמה, שלא היה מוצא את לבו להתגדל ולדבר אל המלך ושיתפאר לאמר ה' שלחני, ולא על ישראל להוציאם ממצרים ולהיות עליהם מלך" אם כן מדוע כעס עליו ה' על שלא רצה ללכת הרי אין זו התחמקות אלא הצעה לשליח יותר מתאים למשימה? יש לתרץ שמשה צריך היה לקבל עליו את המשימה מפני שהוא מסוגל לה וה' רוצה לשלוח אותו ואין זה תפקידו לבחון אם יש מישהו יותר מתאים. [↑](#footnote-ref-83)
84. רמב"ן: "כלומר גלוי לפני שידבר בעבורך ברצונו לאהבתך, ואפילו לא ציוויתיו. וגם הנה הוא מעצמו יוצא לקראתך וראך ושמח בלבו, ולא יקנא בך למעלתך על השליחות הנכבדת הזאת." [↑](#footnote-ref-84)
85. רמב"ן: "להורותך אשר תדבר אל פרעה. כי עתה לא אמר שידבר אהרן בעבורו רק אל העם, כמו שנאמר ודבר הוא לך אל העם, אבל לפרעה משה ידבר. ויתכן שיהיה זה לכבוד המלכות. ובסוף חזר משה ואמר הן אני ערל שפתים ואיך ישמע אלי פרעה (להלן ו ל), ונתן לו רשות שלא ידבר גם לפרעה," והמשך דברי הרמב"ן נוגעים לפרק ז' "והיא מעלה למשה, ולכך אמר שם ראה נתתיך אלוהים לפרעה ואהרן אחיך יהיה נביאך (להלן ז א)" [↑](#footnote-ref-85)
86. רמב"ן: "להיות דברי פיהו לשומעים חן" [↑](#footnote-ref-86)
87. רמב"ן: " לא נזכר עדיין במטה רק אות אחת שיהיה לנחש, אבל אשר תעשה בו את האותות, אשר אומר אליך.  ויראה בעיני כי כאשר אמר ה' למשה בכל נפלאותיי אשר אעשה בקרבו (לעיל ג כ), הודיעו אותן בפרט, אבל הכתוב יקצר. וזה טעם אשר תעשה בו את האותות" [↑](#footnote-ref-87)
88. העמק דבר: "ליטול רשות ממנו... כיון שהוא חותנו ועשה טובה עמו שנתן לו אשה ולחם" [↑](#footnote-ref-88)
89. רמב"ן: "כאשר קבל משה ללכת בדבר השם וחזר למדין ליטול רשות מחותנו, היה סבור ללכת יחידי מתנכר." [↑](#footnote-ref-89)
90. ראב"ע: "והנה אמר לו שילך לראות אחיו ולא גלה לו הסוד" מדוע לא סיפר משה על שליחות להוציא את בנ"י ממצרים?

    אור החיים: " ולא גילה לו דבר השליחות כי לא אמר לו ה' לאמר ואמרו בתורת כהנים (יומא ד':) שכל שלא אמר לו לאמר הרי הוא בבל תאמר."

    העמק דבר: "שאין בזה תועלת להודיעו" אם אין תועלת ואין נזק מדוע צריך לשנות בדיבור? לכן נראה לי שכוונתו שבמצב כזה גם יש חשש שיגרם נזק.

    בשם האלשיך: חשש שאם ישמע יתרו את השליחות לא יניחנו ללכת כי ייצר לו על צרת מצרים [↑](#footnote-ref-90)
91. רשב"ם וכן ברמב"ן: "ועתה אמר לו במדין שוב כי מת אותו פרעה המבקש את נפשך" [↑](#footnote-ref-91)
92. מהי הסיבה שמשה לקח את משפחתו איתו לדרך ארוכה לארץ זרה שבה עמו משועבד? ה' אמר לו שאין סכנה ודאית כי פרעה מת אך לא ציווה עליו לקחת את משפחתו?

    רמב"ן: "ולכן לקח אשתו ובניו, כי היה זה עצה נכונה להוליכם עמו, כי בעבור זה יבטחו בו ישראל יותר. כי בהיותו בן חורין במדין יושב בביתו בשלום עם בניו ועם אשתו חתן כהן הארץ, לא יביא אותם להיות עם עבדים וימררו את חייהם בעבודה קשה רק אם היה נכון לבו בטוח שיצאו בקרוב ויעלה עימהם לארץ כנען, ולא יצטרך בצאתם לשוב למדין לקחת אשתו ובניו משם" [↑](#footnote-ref-92)
93. רמב"ן: "כמו ובני פלוא אליאב (במדבר כו ח), כי לא היה לו רק גרשום" [↑](#footnote-ref-93)
94. התגלות נוספת בעת שהיה מוכן ליציאה לדרך. רמב"ן: "כאשר לקח את מטה האלוהים בידו ממדין לשום לדרך פעמיו הזהירו האלוקים ואמר לו בלכתך בדרך שים לבך וראה שכל המופתים אשר שמתי בידך תעשה לפני פרעה, לא תשכח דבר שלא תעשה לפניו, ואני אחזק את לבו, ואל תתייאש אתה מלעשותם בעבור כן"

    אור החיים: " ונראה שנתחכם אל עליון להרים מכשול מלב משה לבל יקוץ בשליחות, וח''ו תולד בדעתו תולדה רעה בראותו עוצם המכות ופרעה לא קם ולא זע, ויארך זמן חודש נכנם חודש יוצא, לזה שם דבר בפיו ויהיה לו למבטח לבל יחשוב מחשבות און ח''ו, ואמר אליו ואמרת אל פרעה כה אמר ה' בני בכורי, ומעתה יהיה מצפה משה לדבר זה וכל עוד שלא יראה מכת בכורות יסעוד לבו ולא יהיה מתירא, שכל עוד שלא הביא עליו מכה זו." [↑](#footnote-ref-94)
95. המטרה של ה' בכך שהוא מכביד את לב פרעה היא כדי שפרעה יקבל את העונש המגיע לו. ראה תחילת פרשת בא פרק י' פסוק א' "כי אני הכבדתי את ליבו ואת לב עבדיו למען שיתי אותותי אלה בקרבו" [↑](#footnote-ref-95)
96. לאחר תשע המכות ולפני מכת בכורות יזהיר אותו. רמב"ן: "שיצוונו לומר לו כן בסוף, יאמר, אני אחזק את לבו ולא ישלח את העם בכל המופתים, ואמרת אליו ביום ההוא הנה אנכי הורג את בנך בכורך ואז ישלחם, כי לא מצינו שהודיעו מיתת בכוריהם רק בעת ההיא" [↑](#footnote-ref-96)
97. משה נהג כבוד במלך פרעה, ראה רש"י י"א ח': "וירדו כל עבדיך - חלק כבוד למלכות". לכן כתבתי בסיפור בדברי משה לפרעה "כבוד המלך". [↑](#footnote-ref-97)
98. ראב"ע: "היתה קבלה בידם שלא יומל הבן ביום השמיני אם הוא חולה, או הוא בדרך שאין יכולת במוליכו להתעכב. ובעבור כי משה לא יוכל להתעכב בשליחות השם. ראה בעצתו שלא יומל כי יסתכן הנער אם יוליכו אותו בדרך. והנה שלח השם מלאך להזכיר משה שיניח עצתו ויומל הנער וילך לו לבדו. והנער יהיה עם אמו עד שיתרפא. והנה טעם ויפגשהו, שבא חולי על משה מהשם שלא עלה על לבו. וזהו ויבקש המיתו אם לא יומל בנו. ובעבור שאחזתו רעדה לא יוכל הוא למולו ומלה אותו צפורה, כי הוא גלה לה זה הסוד. [↑](#footnote-ref-98)
99. ראב"ע: “הוא לבדו שב, כי כאשר פגש השם משה נמול אליעזר, ובהתרפאו שבה צפורה עם בניה אל אביה ומשה הניחם ושב למצרים.

    רמב"ן: "ויתכן זה כי בעבור שנימול אליעזר לא היה יכול להביאו בדרך עד שיתחזק הילד ולא רצה לעכב שליחותו של הקב"ה. ולכן עזבם במלון וציווה אותה לשוב אל בית אביה בהתרפאו" [↑](#footnote-ref-99)
100. מי עשה ? ראה אור החיים ורבינו בחיי, וראה רמב"ן לעיל ד' כ"א "ועניין שמתי בידך - שבידך שמתי אותם, אתה תעשם ולא אחר" [↑](#footnote-ref-100)
101. איך פתאום עברו לדר עם העם? כתבתי בסיפור שאחרי שבדרו עם זקנים הלכו מיד לספר לפשוטי העם. [↑](#footnote-ref-101)
102. משמע מיד לאחר מכן, ומסתבר גם כן שהזדרזו לקיים השליחות כשם שמשה סבר שאף יש לדחות את מילת בנו לשם כך. [↑](#footnote-ref-102)
103. רש"י: משה ואהרן בלבד עמדו לפני פרעה. לא הזקנים ולא בני ישראל. [↑](#footnote-ref-103)
104. אור החים פסוק כ"ג: "מה שעשה הוא משנאתו את ה' וממיעוט ערכו בעיניו נתכוון לזלזל ח''ו ואין לך מרים יד במלך ונוגע בכבודו כזה" [↑](#footnote-ref-104)
105. רשב"ם: יעניש את בני ישראל "עם ישראל מעבר הנהר באו לגור הנה וזהו א-לוקי בני עבר הנהר והן עמו וצריכין לעובדו פן יפגענו" [↑](#footnote-ref-105)
106. רמב"ן: "שאל להם שמותם והזכירם בשמם דרך כבוד" [↑](#footnote-ref-106)
107. רשב"ם: "למלאכה שלכם ואל תבטלו מעסקיכם, וגם תבטלו אחרים ממלאכה שלי." [↑](#footnote-ref-107)
108. רש"י: "צריכים אתם לילך בזריזות, כי אין נגרע מעבדתכם דבר מכל סכום לבנים שהייתם עושים ליום בהיות התבן ניתן לכם מזומן מבית המלך" [↑](#footnote-ref-108)
109. ראב"ע: הנוגשים היו מאיצים בשוטרים. "אצים -פועל יוצא. כמלת שב וכמלת מש, שימצא פעם יוצא ופעם עומד" [↑](#footnote-ref-109)
110. רש"י: "ודבר זה מביא חטאת על עמך, כאלו כתוב וחטאת לעמך" יתכן שעמך הם בני ישראל שרק סובלים, ויתכן שעמך הם המצרים שעושים עוול וכוונת משה ואהרן שגזירת פרעה היא חטא בשביל העם המצרי. כך או כך הכוונה היא שמהגזירה יוצא רק נזק ולא יוצא שום דבר טוב. [↑](#footnote-ref-110)
111. יראה ה' את מה שגרמתם שפרעה חושב עלינו רעה. ראב"ע בשם רבי מרינוס: "שאנו נמאסים ונבאשים בעיניו כריח רע" [↑](#footnote-ref-111)
112. שאלה מראב"ע: "השם הודיע למשה ואמר לו ואני ידעתי כי לא יתן אתכם מלך מצרים להלוך, עד שיעשה כל האותות אשר ציוהו. אם כן למה יתרעם משה לומר למה זה שלחתני והצל לא הצלת?"

     תשובות:

     רמב"ן: משה חשב שמיד כשפרעה יסרב יצוה ה' לעשות מופת תנין והתהליך יקרה מהר. כשראה כמה ימים ואולי שבועות חשש שזה יהיה ארוך

     ראב"ע: משה חשב שהמצב יתחיל להשתפר ובמקום זאת הוא התדרדר "חשב משה כי מעת דברו אל פרעה יקל מעליהם עולם. והנה הוא הכביד העבודה עליהם"

     אור החיים: משה חשב שיהיה עיכוב בגאולה אך לא התדרדרות "כי לא אמרת לי אלא שיחזק לבו ולא ישלח את העם אבל לא שיכבד עליהם הרע" [↑](#footnote-ref-112)